钦定古今图书集成/理学汇编/学行典/第173卷 > 彭炳文
## 钦定古今图书集成/理学汇编/学行典/第173卷 > 彭炳文

按《吉安府志》：“彭炳文，字简之。当时理学名家有三：新
会以致静，河津以主敬，馀姚以良知。良知之学，江以
西最盛。其一为东郭邹先生，其一即先生也。先生幼
敏智力学，为博士员，然厌博士家言，弗学也。时相国
存斋徐公为学使者，独称赏之，叹为江浙无双士。先
生竟不第，仅用岁举，为沔阳训。其祖曰凤者，蚤亡。祖”
母胡氏，二十而孀居，没齿柏舟。里耆以贞节举，先生
不启口于当道门墙。士咸曰：“江门为母之养而不仕，
先生为祖母之节而不求。吾侪于此，可以知学焉。”先
生宗良知，更为躬行之学。其言曰：“学，悦事也。自学自
悦，如饱己之腹。其果然也，何与人事？而其愕然也，人
亦何与己事？”学者之嵬，敝于好名，辫仁义以为珩，饰
性命而作鞶，膻膻然逐一声名。声名耳，何益于七尺？
坐弃衣珠，更觅涂饱？故曰：“乡愿，德之贼也。”言乡愿窃
圣，如贼之窃玉，人一发其覆，何以施面目哉？故学以
自悦，此所谓独知之慊。先生性严峻，不借人色，不能
见人不义。见人不义，如秽在口，必喀唾之。与之立者，
如秋风之凄，其动人以深思；及耄，则又更温温然煦
人以春矣。著书有《正学编》《洗心亭集》《礼经会要》。陈嘉
谟、曾可耕皆公门人。郡邑祀乡贤，又祀白鹭书院。先
生卒，而吾江以西，更有旴水之学。